**PRAKTISERING AV INNSTEGSSTILLINGER VED DET MATEMATISK-NATURVITENSKAPELIGE FAKULTET**

Dette dokumentet er et supplement til «Retningslinjer for bruk av innstegsstillinger ved Universitetet i Bergen», og «Reglement for ansettelse i vitenskapelige stillinger og faglige/administrative lederstillinger». Formålet er å avklare ansvarsfordeling og kriterier, og omhandler kun elementer som ikke er tilstrekkelig presisert i sentrale retningslinjer.

1. **Utlysning**

Dekan avgjør på bakgrunn av begrunnet søknad fra instituttet, om det foreligger grunnlag for unntak fra hovedregel om at innstegsstillinger skal lyses ut bredt, og godkjenner utlysningstekster.

1. **Krav for fast tilsetting**

I tillegg til kravene som følger av Reglement for ansettelse i vitenskapelige stillinger mm. skal følgende krav være oppfylt for å få fast tilsetting som professor etter åremålsperioden (for nærmere beskrivelse av punktene a-e, se Retningslinjer for bruk av innstegsstillinger ved Universitetet i Bergen):

* 1. Forskning
  2. Undervisning
  3. Formidling
  4. Akademisk ledelse
  5. Internasjonalt samarbeid
  6. Søknader til EU
  7. Evne til å tiltrekke seg/forskningsgruppen ekstern finansiering
  8. Veiledning av ph.d.-kandidat. Kandidaten skal ha veiledet minst én ph.d.-student frem mot fullført doktorgrad i løpet av ansettelsen. Instituttet må sikre at det legges til rette for å oppfylle dette kravet.

I tillegg skal det kreves at kandidaten gjennomfører pedagogisk basisutdanning i henhold til nasjonale regler.

Kriteriene skal framkomme av utlysningsteksten.

Instituttet har ansvar for å legge til rette for at kravene skal kunne oppfylles.

1. **Midtveisevaluering**

Dekan oppnevner komite for å gjennomføre midtveisevaluering, etter forslag fra instituttleder

* + Det skal være minst én ekstern representant i midtveisevalueringskomiteen
  + Komiteen for midtveisevalueringer skal bestå av ansatte på førstestillingsnivå – minst én professor
  + Begge kjønn skal så langt mulig være representert

Kriteriene for midtveisevaluering er proporsjonal grad av oppfyllelse av krav stilt i utlysningstekst, arbeidsavtale, «Retningslinjer for bruk av innstegsstillinger ved Universitetet i Bergen», «Praktisering av innstegsstillinger ved det matematisk-naturvitenskapelige fakultet», og «Reglement for ansettelse i vitenskapelige stillinger og faglige/administrative lederstillinger». Konklusjonene i midtveisevalueringen påvirker ikke det videre ansettelsesforholdet i åremålsstillingen. Formålet er å sikre at kandidaten gis best mulig betingelser frem mot sluttevaluering.

1. **Sluttevaluering**

Dekan oppnevner komité for å gjennomføre sluttevaluering, etter forslag fra instituttleder.

Kriterier for sluttevaluering fremkommer i utlysningstekst, arbeidsavtale, «Retningslinjer for bruk av innstegsstillinger ved Universitetet i Bergen», «Praktisering av innstegsstillinger ved det matematisk-naturvitenskapelige fakultet», og «Reglement for ansettelse i vitenskapelige stillinger og faglige/administrative lederstillinger».